**REPUBLIKA HRVATSKA**

**SISAČKO-MOSLAVAČKA ŽUPANIJA**

**OPĆINA HRVATSKA DUBICA**

**Općinsko vijeće**

KLASA: 400-06/16-02/02

URBROJ: 2176/10-02-16-04

Hrv. Dubica, 15.12.2016. godine

Na temelju članka 14. Zakona o proračunu („Narodne novine“ broj: 87/08, 136/12 i 15/15) i članka 15. Statuta Općine Hrvatska Dubica («Službeni vjesnik« broj: 7/13) Općinsko vijeće Općine Hrvatska Dubica, na sjednici održanoj **15. prosinca** **2016. godine**, donosi

O D L U K U

o izvršavanju Proračuna Općine Hrvatska Dubica

za 2017. godinu

I. - OPĆE ODREDBE

Članak 1.

Ovom se Odlukom uređuje struktura prihoda i primitaka, te rashoda i izdataka Proračuna Općine Hrvatska Dubica za 2017. godinu (u nastavku: Proračun), njegovo izvršavanje, te druga pitanja u svezi izvršavanja Proračuna.

Proračunski korisnik Općine Hrvatska Dubica je Narodna knjižnica i čitaonica „Ivo Kozarčanin“ Hrvatska Dubica (u nastavku: Proračunski korisnik).

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Korisnici Proračuna u smislu ove Odluke su: tijela općinske uprave,  ustanova - Narodna knjižnica i čitaonica „Ivo Kozarčanin“ Hrvatska Dubica, kojoj je osnivač Općina Hrvatska Dubica te ostali korisnici Proračuna – pravne osobe i fizičke osobe kojima se osiguravaju sredstva za realizaciju pojedinog projekta.

Članak 3.

Na Proračun i Proračunskog korisnika primjenjuje se proračunsko računovodstvo.

Prihodi i rashodi proračuna iskazuju se uz primjenu modificiranog računovodstvenog načela nastanka događaja.

Svi prihodi i primici, te rashodi i izdaci Proračuna, utvrđeni za pojedine namjene, iskazuju se na bruto načelu.

Proračun je uravnotežen.

Ako tijekom proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i/ili izdataka Proračun se mora uravnotežiti izmjenama i dopunama Proračuna, prema postupku za donošenje proračuna, a sve sukladno zakonu.

Prihodi Proračuna ubiru se i uplaćuju u Proračun u skladu sa zakonom ili drugim propisima neovisno o visini prihoda planiranih u Proračunu.

Članak 4.

Sredstva u Proračunu koriste se za financiranje rashoda korisnika Proračuna u visini utvrđenoj Proračunom

II. - STRUKTURA PRORAČUNA

Članak 5.

Proračun se sastoji od općeg i posebnog dijela, projekcije proračunske potrošnje za razdoblje 2017. – 2019. godine i Plana razvojnih programa.

Opći dio Proračuna čini Račun prihoda i rashoda i Račun financiranja.

Račun prihoda i rashoda Proračuna sastoji se od prihoda i rashoda prema ekonomskoj klasifikaciji.

Pod prihodima poslovanja iskazani su prihodi od poreza, pomoći iz inozemstva i od subjekata unutar općeg proračuna, prihodi od imovine, prihodi od pristojbi i naknada, prihodi po posebnim propisima, prihodi od donacija, prihodi od prodaje nefinancijske dugotrajne imovine, kazne i ostali prihodi.

Rashode poslovanja čine rashodi za zaposlene, materijalni rashodi, financijski rashodi, subvencije, pomoći, naknade građanima i kućanstvima, ostali rashodi za nabavu neproizvedene i proizvedene dugotrajne imovine, te ostali rashodi u skladu sa zakonom, odlukama i drugim propisima.

U Računu financiranja iskazuju se primici od financijske imovine i zaduživanja te izdaci za financijsku imovinu i otplate zajmova.

Posebni dio Proračuna sastoji se od plana rashoda i izdataka proračunskih korisnika prema organizacijskoj, programskoj, ekonomskoj i funkcijskoj klasifikaciji, te prema izvorima financiranja.

Plan razvojnih programa sadrži ciljeve i prioritete razvoja Općine Hrvatska Dubica povezane s programskom i organizacijskom klasifikacijom Proračuna.

III. - IZVRŠAVANJE PRORAČUNA

Članak 6.

Proračun se izvršava u skladu s raspoloživim sredstvima i dospjelim obvezama u razdoblju od 01. siječnja do 31. prosinca 2017. godine.

Proračunska sredstva koristit će se samo za namjene utvrđene u Proračunu.

Proračunski korisnici mogu preuzeti obveze na teret Proračuna samo do visine i za namjene utvrđene u Posebnom dijelu Proračuna.

  Rashodi i izdaci Proračuna koji se financiraju iz namjenskih prihoda i primitaka  izvršavat će se do iznosa naplaćenih prihoda i primitaka za te namjene.

Iznimno od odredbe stavka 3. ovoga članka općinski načelnik može odlučiti da se pojedini rashodi i izdaci, u slučaju nepravodobne naplate namjenskih prihoda i primitaka, pokrivaju i na teret ostalih proračunskih prihoda, a najviše do visine planiranih iznosa.

Članak 7.

Nabave roba, usluga i radova mogu se obavljati samo u skladu s godišnjim planom nabave, te propisima koji uređuju uvjete i postupak javne nabave, odnosno postupke nabave roba, radova i usluga male vrijednosti – bagatelne nabave, sukladno Zakonu o javnoj nabavi i općim aktima Općine Hrvatska Dubica.

Sredstvima za programe i projekte od interesa za opće dobro, a koje provode udruge, raspolagat će se sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj: 26/15.) općim aktima Općine Hrvatska Dubica.

Svi korisnici proračunskih sredstava obvezni su Općini Hrvatska Dubica dati sve potrebne podatke, isprave i izvješća koja se od njih zatraži.

Korisnici proračunskih sredstava (neprofitne organizacije) za dobivena sredstva podnose izvješće sukladno posebnim propisima, Zakonu o financijskom poslovanju i računovodstvu neprofitnih organizacija („Narodne novine“ broj: 121/14.) i Pravilniku o izvještavanju u neprofitnom računovodstvu i Registru neprofitnih organizacija („Narodne novine“ broj: 31/15.).

Obavezno je zaključivanje ugovora s udrugama koje se zaključuju temeljem natječaja o financiranju javnih potreba.

Ugovorima će se utvrditi dinamika dodjele sredstava ovisno o visini ukupno odobrenih sredstava, obveze korisnika proračunskih sredstava za namjensko trošenje sredstava, za pravodobno dostavljanje izvještaja, te za realizaciju ugovorenog programa.

Sve ugovore potpisuje općinski načelnik.

Članak 8.

Općinski načelnik Općinskom vijeću na donošenje podnosi Godišnji izvještaj o izvršenju proračuna za 2016. godinu, te Polugodišnji izvještaj o izvršenju proračuna (za razdoblje od 01.01. do 30.06.2017. godine) sukladno zakonu.

Proračunski korisnik dostavlja polugodišnje izvještaje koji, zajedno sa polugodišnjim izvještajem Proračuna, čine konsolidirani financijski izvještaj Općine Hrvatska Dubica i Godišnji obračun svoga Financijskog plana za 2016. godinu sukladno zakonu.

Općinski načelnik Godišnji obračun Proračuna dostavlja Ministarstvu financija i Državnom uredu za reviziju u roku od 15 dana nakon što ga usvoji Općinsko vijeće.

Članak 9.

Naplata prihoda i primitaka, te njihova uplata u općinski proračun i izvršavanje svih rashoda i izdataka obavlja se sukladno njihovim namjenama.

Proračun se izvršava sukladno raspoloživim sredstvima i dospjelim obvezama.

Namjenski prihodi i primici koji ne budu iskorišteni u ovoj proračunskoj godini prenose se u narednu proračunsku godinu.

Članak 10.

Proračunski korisnik dobivena proračunska sredstva može koristiti samo za namjene koje su određene u Proračunu i to do visine utvrđene u njegovom Posebnom dijelu, a prema načelima štednje i racionalnog korištenja dobivenih sredstava.

Ako se tijekom godine utvrdi da su sredstva korištena nepravilno Proračunskom korisniku umanjit će se sredstva u visini nenamjenskog korištenja istih ili će se privremeno obustaviti isplata na stavkama s kojih su sredstva bila nenamjenski utrošena.

Proračunski korisnik jedanput godišnje Općinskom vijeću podnosi izvješće o namjenskom trošenju dobivenih sredstava.

Proračunski korisnik odgovoran je za izvršavanje svih rashoda i izdataka sukladno namjenama za koje su dobivena.

Vlastiti prihodi Proračunskog korisnika jesu prihodi koje ostvari od obavljanja poslova na tržištu i u tržišnim uvjetima koji se ne financiraju iz Proračuna.

Prihodi koje ostvari Proračunski korisnik obavljanjem vlastite djelatnosti, iz donacija po posebnim propisima i iz drugih izvora namjenski su prihodi Proračuna, ali se uplaćuju na račun Proračunskog korisnika.

Prihodi iz stavka 6. ovoga članka mogu se koristiti isključivo za redovnu djelatnost Proračunskog korisnika.

Vlastiti prihodi Proračunskog korisnika planiraju se u Financijskom planu Proračunskog korisnika i iskazuju u konsolidiranim financijskim izvještajima Proračuna, polugodišnje i godišnje, a koriste isključivo za namjene utvrđene planom.

Proračunski korisnik dužan je, sukladno važećim propisima, računovodstvenom referentu Jedinstvenog upravnog odjela Općine Hrvatska Dubica dostavljati tromjesečna, polugodišnja i godišnje izvješće.

Računovodstveni referent obavezan je prikupiti, uskladiti i konsolidirati polugodišnje i godišnje financijske izvještaje Proračunskog korisnika.

Proračunski korisnik obvezan je postupak nabave roba, usluga i ustupanje radova provoditi u visini dodijeljenih sredstava, u skladu s Planom nabave za 2017. godinu, Zakonom o javnoj nabavi i aktima za postupke nabave roba, radova i usluga male vrijednosti – bagatelne nabave.

Plan nabave Proračunskog korisnika za tekuću godinu, sukladno Proračunu, donosi ravnatelj Proračunskog korisnika.

Članak 11.

Sredstva za financiranje političkih stranaka zastupljenih u Općinskom vijeću Općine Hrvatska Dubica, naknade troškova za rad članova Općinskog vijeća i članova radnih tijela Općinskog vijeća, isplaćivat će se temeljem općih akata Općinskog vijeća.

Članak 12.

Raspoloživim novčanim sredstvima Proračuna upravlja općinski načelnik.

Općinski načelnik je odgovoran za zakonito i pravilno planiranje i izvršavanje Proračuna.

Odgovorna osoba Proračunskog korisnika odgovorna je za zakonito i pravilno planiranje i izvršavanje Financijskog plana Proračunskog korisnika.

Ukoliko se prihodi Proračuna ne naplaćuju u planiranim iznosima sredstva predviđena korisnicima proračuna umanjit će se razmjerno tomu neostvarenju prihoda.

Svaki rashod i izdatak iz Proračuna mora se temeljiti na vjerodostojnoj financijskoj ispravi kojom se dokazuje obveza plaćanja, a koju potpisom ovjerava općinski načelnik.

Raspoloživa sredstva na računu Općine Hrvatska Dubica ne smiju se ulagati u dionice i udjele trgovačkih društava.

Raspoloživa novčana sredstva mogu se oročavati kod poslovne banke poštujući načela sigurnosti i likvidnosti.

Odluku o oročavanju sredstava, iz stavka 7. ovoga članka, donosi općinski načelnik.

Članak 13.

Sredstva za plaće, naknade, troškove i materijalna prava općinskog načelnika i njegovih zamjenika, službenika i namještenika isplaćivat će se sukladno zakonu i aktima Općine Hrvatska Dubica.

Članak 14.

Ukoliko se prihodi Proračuna ne naplaćuju u planiranim svotama i planiranom dinamikom tijekom 2017. godine prednost u podmirenju izdataka Proračuna imat će sredstva za redovnu djelatnost Općine Hrvatska Dubica.

Članak 15.

Proračunska zaliha je dio Proračuna koji se tijekom godine koristi za nepredviđene namjene za koje u Proračunu nisu osigurana sredstva ili za namjene za koje se tijekom godine pokaže da za njih u Proračunu nisu utvrđena dostatna sredstva jer ih, pri planiranju, nije bilo moguće predvidjeti (rashodi nastali pri otklanjanju posljedica elementarnih nepogoda, epidemija, ekoloških nesreća ili izvanrednih događaja i ostalih nepredvidivih rashoda tijekom godine).

Proračunska zaliha, iz stavka 1. ovoga članka, utvrđena je na poziciji R 035-01 Proračuna, a ista iznosi 80.000,00 kuna.

O trošenju sredstava proračunske zalihe odlučuje općinski načelnik, a o korištenju istih izvijestit će Općinsko vijeće na prvoj sljedećoj sjednici i obrazložiti nužnost takvoga postupanja.

Sredstva proračunske zalihe ne mogu se koristiti za pozajmljivanje ili kreditiranje.

Članak 16.

Pogrešno ili više uplaćeni prihodi u Proračun vraćaju se uplatiteljima na teret tih prihoda.

Odluku o odobrenju povrata sredstava iz stavka 1. ovoga članka, na temelju traženja druge strane i izvješća računovodstvenog referenta, donosi općinski načelnik.

Članak 17.

Imovinu Općine Hrvatska Dubica čini financijska i nefinancijska imovina u njezinu vlasništvu (nadalje: Općinska imovina).

Općinskom imovinom, ovisno o njihovoj vrijednosti, upravlja Općinsko vijeće i općinski načelnik sukladno zakonu, Statutu Općine Hrvatska Dubica („Službeni vjesnik“ broj: 7/13) i općim aktima Općine Hrvatska Dubica.

Tijela iz stavka 2. ovoga članka općinskom imovinom dužni su upravljati pažnjom dobrog domaćina, racionalno i transparentno, savjesno i odgovorno, a sve sukladno zakonu i aktima Općine Hrvatska Dubica.

Stanje općinske imovine utvrđuje se jedanput godišnje prilikom popisa imovine koji je sastavni dio Izvješća na dan 31. prosinca tekuće godine.

Općinski načelnik donosi odluku o imenovanju povjerenstva za popis imovine, te po obavljenom popisu i dostavljenomu izvješću donosi odluku o prihvaćanju izvješća povjerenstva za popis.

Članak 18.

Općinski načelnik može preraspodijeliti sredstva na proračunskim stavkama najviše do visine 5% rashoda i izdataka na proračunskoj stavci koja se umanjuje.

O izvršenoj preraspodjeli općinski načelnik izvijestit će Općinsko vijeće na prvoj sljedećoj sjednici.

Članak 19.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se računovodstvenom referentu koji je odgovoran za njihovo čuvanje, naplatu i povrat.

Članak 20.

Nadzor nad korištenjem proračunskih sredstava i izvršavanjem Proračuna, te nadzor nad ukupnim materijalno financijskim poslovanjem Općine Hrvatska Dubica obavlja Općinsko vijeće.

Općinski načelnik obustavit će od izvršenja odluku Općinskog vijeća koja je u suprotnosti sa zakonom i ovom Odlukom.

Općinski načelnik može na zahtjev dužnika, u skladu s propisima i uz primjereno osiguranje duga te s pripadajućim kamatama i troškovima postupka, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga.

Općinski načelnik može otpisati ili djelomično otpisati potraživanje.

Članak 21.

Proračunski korisnik nefinancijsku imovinu može stjecati kupnjom i to samo u opsegu potrebnom za ispunjavanje svojih zadaća.

Za stjecanje imovine bez naknade, koje bi imalo za posljedicu veće troškove za Općinu Hrvatska Dubica, Proračunski korisnik treba dobiti prethodnu suglasnost osnivača – Općinskog vijeća Općine Hrvatska Dubica.

Članak 22.

Općinski načelnik, sukladno posebnim propisima i poštujući analizu troškova i koristi, te načela učinkovitosti i ekonomičnosti raspolaganja proračunskim sredstvima, može sklopiti ugovore o osiguranju.

Članak 23.

Općina Hrvatska Dubica može se zaduživati sukladno zakonu i Pravilniku o postupku zaduživanja, te davanja jamstava i suglasnosti jedinica lokalne i područne (regionalne) samouprave («Narodne novine» broj: 55/09 i 139/10).

Odluku iz stavka 1. ovoga članka donosi Općinsko vijeće.

Članak 24.

Ustanova i trgovačka društva kojima je osnivač Općina Hrvatska Dubica (Narodna knjižnica i čitaonica «Ivo Kozarčanin« Hrvatska Dubica, KOMUNALAC d.o.o. za komunalne djelatnosti i VODOOPSKRBA d.o.o. za javnu opskrbu i odvodnju), mogu se zadužiti samo za investiciju i uz suglasnost osnivača.

Općina Hrvatska Dubica, kao osnivač može dati jamstva ustanovi i trgovačkim društvima iz stavka 1. ovoga članka.

Odluku o suglasnosti i davanju jamstva iz stavka 1. ovoga članka donosi Općinsko vijeće.

Članak 25.

Zaduživanja i dana jamstva, iz članka 24. ove Odluke, ulaze u opseg mogućeg zaduženja Općine Hrvatska Dubica utvrđen zakonom i Pravilnikom iz članka 23. ove Odluke.

Članak 26.

Općinski načelnik iznimno, uz obrazloženje potrebe, može odobriti plaćanje predujmom u visini od 10% iznosa predmetne obveze, te uz ishođenje odgovarajućeg jamstva za povrat sredstava u slučaju neizvršenja posla.

Proračunski korisnik može platiti predujmom, ali samo uz suglasnost općinskog načelnika i to do iznosa od najviše 20.000,00 kn.

## IV. – ZAVRŠNE ODREDBE

Članak 27.

Ova Odluka objavit će se u «Službenom vjesniku«, službenom glasilu Općine Hrvatska Dubica, a stupa na snagu 01. siječnja 2017. godine.

P R E D S J E D N I K

Dario Abaza, mag.oec.